આ કાયદાની તરફેણ કરનારાઓ કહે છે કે આ કાયદાના અસ્તિત્વમાં આવવાથી કોપીરાઈટ વસ્તુઓનું ઓનલાઈન પ્રસારણ અટકશે, આ કાયદો વધુ કડક હોવાથી એવી પાયરેટેડ વેબસાઈટ્સ બ્લોક કરી શકાશે અને તેવી વેબસાઈટ્સ પરનું ઍડ્વર્ટાઈઝિંગ રેવન્યુ બંધ કરી શકાશે. વળી પાઈરેટેડ કન્ટેન્ટનું પ્રસારણ કરતી આવી વેબસાઈટ્સના બંધ થવાથી અન્યો પણ એમાંથી બોધપાઠ લઈને એ સમગ્ર પ્રક્રિયાને અટકાવવા વધુ સજાગ બનશે. જેમ કે કોઈ પણ ફિલ્મ રજૂ થયાના બીજા દિવસે ઑનલાઈન ડાઊનલોડ માટે ઉપલબ્ધ થઈ જાય છે. કાયદાકીય રીતે તે પ્રતિબંધિત હોવા છતાં કોપીરાઈટ કાયદાઓ મજબૂત ન હોય તેવા દેશોમાંથી ચાલતા સર્વરો ધરાવતી વેબસાઈટ્સ ખુલ્લેઆમ તેનું વેચાણ / વહેંચણી કરે છે અને ડાઊનલોડ આપે છે. તેમની કમાણી બે રીતે થાય છે, એક ઍડવર્ટાઈઝ દ્વારા જે તેઓ જે-તે વસ્તુની સાથે એ જ પાના પર ભરપૂર માત્રામાં પીરસે છે અને બીજુ છે એવી વસ્તુઓના વેચાણથી. હવે જે બીજા કોઈકની માલિકીની વસ્તુ છે તેનું ગેરકાયદેસર વેચાણ રોકી શકાતું નથી કારણકે જે તે દેશના કાયદા તેને એમ કરતા રોકી શક્તા નથી.